text: Vi kan mere end at malke køer
  17 juni 2012 kl. 16.19
  Danmarks mest kendte Kastrup ligger ved København, men der er også et Kastrup ved Gram. Søndag viste beboerne, at livet i landsbyen er mere end at malke køer.
  Kastrup er småt, men stort, synes beboerne, og søndag viste de, at der sker noget i det lille samfund. 
  Byens beboere var gået sammen om et stort arrangement i byens ny-renoverede forsamlingshus, hvor lokale kunstnere og næringsdrivende viste, hvad de kunne.
  
  Mere end malkekøer
  En af dem, Carolien De Koninck, siger, det slet ikke er så tosset at bo i en lille flække ude på landet, for der sker en masse. 
  - Vi kan andet, end at malke køer, siger hun. 
  - Vi vil gerne have flere til at bo i Kastrup, tilføjer hun, og formanden for forsamlingshuset, Jørgen Vestergaard, bakker hende op. 
  Han vil gøre sit bedste for at vise, at Kastrup ikke er udkants-Danmark.
  
  Kastrup-raceren
  Kastrup er i øvrigt et sted, hvor der bliver fremstillet racerbiler. 
  Nogle af dem kører her i landet. Andre i Storbritannien, USA og Argentina. Godt 300 kilometer i timen. Pris uden nummerplader 1,2 millioner kroner. 
  Søndag var der åbent hus med gratis smagsprøver i forsamlingshuset, mens Borgerforeningen serverede grill-stegte pølser.
  